דדי בן דיין

דוד (דדי) בן דיין (נולד ב-22 בנובמבר 1978) הוא כדורגלן עבר ישראלי ששיחק בעמדת המגן השמאלי, וכיום מאמן. לזכותו 28 הופעות במדי נבחרת ישראל. בן דיין החל את הקריירה שלו בקבוצת הנוער של הפועל תל אביב ועבר לקבוצת הנוער של היריבה העירונית מכבי תל אביב. בשנת 1997 עלה לקבוצה הבוגרת וזכה עמה בשני גביעי מדינה ובגביע הטוטו. בעונת 1999/2000 היה מלך השערים של הקבוצה עם 11 כיבושים. ב-2002 שוחרר מהקבוצה ועבר להפועל פתח תקווה, משם עבר חצי שנה לאחר מכן להפועל כפר סבא. לקראת עונת 2002/2003 חתם בן דיין בהפועל באר שבע, ושם שיחק שנתיים. בשנת 2005 עבר לקולורדו ראפידס האמריקאית, שם פתח בהרכב ברוב המשחקים, וכבש 8 שערים במהלך העונה. לאחר שנה בארצות הברית חזר לארץ כדי לשחק במדי מכבי נתניה, כחלק ממסע הרכש של דניאל יאמר - בעלי המועדון, ואייל ברקוביץ' - אז המנג'ר, והפך לאחד מהשחקנים המרכזיים בקבוצה, שיחד עמו שיחקה לראשונה אי פעם בגביע אופ"א. ב-6 ביולי 2009 חתם בן דיין על חוזה בן שלוש שנים בהפועל תל אביב. את שערו הראשון בקבוצה כבש במחזור השני מול מכבי פתח תקווה וכבר באותה עונה הפך בן דיין לאחד משחקני המפתח של הקבוצה, יחד עם דאגלס דה סילבה, גילי ורמוט ואיתי שכטר. הקבוצה סיימה במקום הראשון בשלב הבתים של הליגה האירופית ובתום העונה זכתה בדאבל. בן דיין השווה את השיא האישי שלו כשכבש 11 שערים באותה עונה, והיה סגן מלך השערים של הקבוצה (בצוותא עם ערן זהבי). בעונה שלאחר מכן חלה ירידה ביכולתו, ועל אף שזכה בגביע שני ברציפות עם הקבוצה, החל לאבד את מקומו בהרכב לגל שיש הצעיר. בינואר 2012 חתם בקבוצת אומוניה ניקוסיה מליגת העל הקפריסאית, ובתום העונה זכה עמה בגביע. ב-7 בספטמבר 2012 חזר בן דיין לישראל וחתם בהפועל עכו. לאחר עונה אחת בעכו חתם על חוזה לעונה אחת בבני סכנין, במדיה כבש בעונת 2013/2014 ארבעה שערי ליגה, והיה שותף להעפלת הקבוצה לפלייאוף העליון. לקראת עונת 2014/2015 חתם בן דיין בקבוצת מכבי פתח תקווה. את שער הבכורה שלו במדי הקבוצה כבש ב-20 בספטמבר 2014, במשחק שהסתיים בתוצאה 4-4 נגד מכבי נתניה. בסך הכל עד תום העונה כבש שני שערים ב-19 הופעות, וסיים עם הקבוצה במקום השישי בפלייאוף העליון. ב-18 בנובמבר 2015 חתם בן דיין במכבי שעריים מליגה א', ובעונתו האחרונה בקריירה ערך במדיה 20 הופעות וכבש אחד. ב-18 ביולי 2017 הודיע בן דיין על פרישה ממשחק פעיל, ומונה לעוזר מאמן בקבוצת נערים א' של מכבי תל אביב. ב-3 ביוני 2000 ערך בן דיין את הופעת הבכורה שלו בנבחרת ישראל, במשחק ידידות מול נבחרת הונגריה. בן דיין שיחק עם הנבחרת גם במוקדמות מונדיאל 2002 ולאחר מכן לא זומן לסגל הנבחרת במשך תקופה ארוכה, עד שזומן על ידי המאמן דרור קשטן בשנת 2007, ומאז שיחק עם הנבחרת במוקדמות יורו 2008, מוקדמות מונדיאל 2010 ומוקדמות יורו 2012. את שערו היחיד במדי הנבחרת הבקיע ב-10 באוקטובר 2009, בניצחון 1-3 על נבחרת מולדובה במסגרת מוקדמות מונדיאל 2010, ואת הופעתו האחרונה בנבחרת ערך ב-29 בפברואר 2012, במשחק ידידות מול נבחרת אוקראינה. ב-23 בפברואר 2005 פרסם העיתון "ידיעות אחרונות" שבן דיין "נכנס בצליעה למשרדי הביטוח הלאומי וביקש מהרופאים לקבל אחוזי נכות בשווי 200,000 שקל. ערב לפני כן, וגם במחזורי הליגה שאחרי, הוא רץ על המגרש תשעים דקות כמו נמר". לאחר מכן הוסיף העיתון כי "היחידה לחקירות הונאה של המוסד לביטוח לאומי הגיעה למסקנה שמדובר בהתחזות". בן דיין הגיש תביעת לשון הרע נגד העיתון, אך תביעתו נדחתה מחמת הגנת אמת בפרסום. ב-2012 השתתף בסדרה קופיקו בתפקיד עצמו. בן דיין נשוי לדוגמנית דנה פרקש, ולהם שלוש בנות. מכבי תל אביב גביע המדינה: 2000/2001, 2001/2002 גביע הטוטו: 1998/1999 הפועל תל אביב אליפות: 2009/2010 גביע המדינה: 2009/2010, 2010/2011 אומוניה ניקוסיה הגביע הקפריסאי: 2011/2012 מדיה וקבצים בנושא דדי בן דיין בוויקישיתוף דדי בן דיין, באתר ההתאחדות לכדורגל בישראל דדי בן דיין, באתר Transfermarkt דדי בן דיין, באתר Soccerway דדי בן דיין, באתר WorldFootball.net דדי בן דיין, באתר National Football Teams דדי בן דיין, באתר FootballDatabase.eu פרופיל המאמן, באתר Transfermarkt יניב קובוביץ', הארץ, לא מיישר קו, באתר וואלה!, 30 ביולי 2009 (מאורכב בארכיון האינטרנט לי בוץ, בן דיין: "זה שינוי משמעותי, אבל אני בנוי לו", באתר ynet, 6 ביולי 2009 דדי בן דיין סיכם באומוניה ניקוסיה, באתר ynet, 5 בינואר 2012 עירד צפריר, דדי בן דיין: "גיל 37 זה פנסיונר? אני מעדיף ללכת לישון או לראות מבט", באתר הארץ, 19 בנובמבר 2015 צפו: דדי בן דיין מודיע על פרישה מכדורגל, באתר ערוץ הספורט, 18 ביולי 2017 משה שיינמן, בן דיין ישמש כעוזר מאמן נערים א' במכבי ת"א, באתר ynet, 20 ביולי 2017 א (ת"א) 21107/05 דוד בן דיין נגד ידיעות אחרונות ואחרים, ניתן ב-4 בדצמבר 2008